### NN 74/2023 (6.7.2023.), Odluka Ustavnog suda Republike Hrvatske broj: U-IIIA-857/2023 od 15. lipnja 2023.

Ustavni sud Republike Hrvatske

1215

Ustavni sud Republike Hrvatske, u Drugom vijeću za odlučivanje o ustavnim tužbama, u sastavu sutkinja Ingrid Antičević Marinović, predsjednica Vijeća, te suci Mato Arlović, Snježana Bagić, Davorin Mlakar, Rajko Mlinarić i Miroslav Šumanović, članovi Vijeća, odlučujući o ustavnoj tužbi koju je podnio Frano Ćalušić iz Zagreba, kojeg zastupa Zvonimir Raić, odvjetnik u Zagrebu, na sjednici održanoj 15. lipnja 2023. jednoglasno je donio

ODLUKU

I. Ustavna tužba se usvaja.

II. Županijski sud u Karlovcu, dužan je donijeti odluku u predmetu koji se vodi pred tim sudom pod brojem Gž-468/2023 u najkraćem mogućem roku, ali ne duljem od šest (6) mjeseci, računajući od prvog idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst), podnositelju ustavne tužbe Frani Ćalušiću iz Zagreba, Anđela Nuića 56, određuje se primjerena naknada zbog povrede prava na suđenje u razumnom roku, zajamčenog člankom 29. stavkom 1. Ustava Republike Hrvatske (»Narodne novine« broj 56/90., 135/97., 113/00., 28/01., 76/10. i 5/14.) u iznosu od 876,00 eura.

IV. Naknada iz točke II. ove izreke bit će isplaćena iz državnog proračuna u roku od tri (3) mjeseca od dana podnošenja zahtjeva podnositelja Ministarstvu pravosuđa i uprave Republike Hrvatske za njezinu isplatu.

V. Zahtjev podnositelja za naknadu troškova ustavnosudskog postupka se odbija.

VI. Ova odluka objavit će se u »Narodnim novinama«.

Obrazloženje

I. POSTUPAK PRED USTAVNIM SUDOM

1. Frano Ćalušić iz Zagreba (u daljnjem tekstu: podnositelj), kojeg zastupa Zvonimir Raić, odvjetnik u Zagrebu, podnio je 15. veljače 2023. ustavnu tužbu smatrajući da mu je zbog dugotrajnosti postupka koji se vodi pred Općinskim sudom u Bjelovaru pod brojem Ovr-873/2019 povrijeđeno ustavno pravo na suđenje u razumnom roku zajamčeno člankom 29. stavkom 1. Ustava.

2. Za potrebe ustavnosudskog postupka pribavljeni su spisi Općinskog suda u Bjelovaru broj: Ovr-873/2019 i P-7/2022.

II. PREGLED RADNJI U POSTUPKU

3. Ovršni postupak

Ovršni postupak pod brojem Ovr-873/2019 pokrenut je pred Općinskim sudom u Bjelovaru 16. kolovoza 2019. prijedlogom ovrhovoditelja EOS MATRIX d.o.o. za ovrhu na nekretninama ovršenice Anite Župić Đurđević upisanim u zk. ul. br. 947 k.o. Kapela, na temelju ovršne isprave, sporazuma radi osiguranja novčane tražbine zasnivanjem založnog prava od 4. studenoga 2010., a radi naplate novčane tražbine u iznosu od 326.753,50 kuna.

Na temelju navedenog prijedloga za ovrhu Općinski sud u Bjelovaru donio je rješenje o ovrsi broj: Ovr-873/2019-2 od 19. kolovoza 2019.

Protiv navedenog rješenja podnositelj je 8. listopada 2019. podnio žalbu treće osobe.

Podneskom od 14. listopada 2019. ovrhovoditelj je dostavio procjenu vrijednosti sporne nekretnine.

Ovrhovoditelj je 23. listopada 2019. podnio odgovor na žalbu podnositelja navodeći da je on fiducijarni vlasnik sporne nekretnine.

Podneskom od 29. veljače 2020. podnositelj se očitovao na odgovor na žalbu ovrhovoditelja.

Podneskom od 29. veljače 2020. podnositelj se očitovao na podnesak ovrhovoditelja od 14. listopada 2019.

Podneskom od 20. srpnja 2020. ovrhovoditelj je požurio postupanje suda u povodu žalbe podnositelja.

Rješenjem Županijskog suda u Zadru broj: Gž Ovr-437/2020-2 od 18. prosinca 2020. odbačena je žalba podnositelja kao nedopuštena.

Podnositelj je 10. veljače 2021. podnio prijedlog za dopuštenje revizije.

Podnescima od 7. srpnja 2021. i 12. studenoga 2021. ovrhovoditelj je požurio postupanje suda i zakazivanje ročišta.

Zaključkom Općinskog suda u Bjelovaru broj: Ovr-873/2019-28 od 30. prosinca 2021. podnositelj je upućen da u roku od 15 dana od dostave zaključka pokrene parnicu radi proglašenja ovrhe nedopuštenom. U obrazloženju je navedeno da je podnositelj 8. listopada 2019. podnio prigovor treće osobe, naslovljen kao žalba.

Zaključkom Općinskog suda u Bjelovaru broj: Ovr-873/2019-30 od 30. prosinca 2021. zakazan je očevid zbog identifikacije i utvrđivanja tržišne vrijednosti nekretnina za 9. veljače 2022.

Podneskom od 3. siječnja 2022. podnositelj je obavijestio sud da je 3. siječnja 2022. Općinskom sudu u Bjelovaru podnio tužbu radi proglašenja ovrhe nedopuštenom.

Uz popratno izvješće od 28. siječnja 2022. predmet je otpremljen Vrhovnom sudu Republike Hrvatske radi odluke o prijedlogu podnositelja za dopuštenje revizije.

Očevid na licu mjesta održan je 9. veljače 2022. Na ročištu je naloženo mjerničkom vještaku Ivanu Tomljanoviću da u roku od 15 dana dostavi skicu mjesta i identifikaciju nekretnine te građevinskom vještaku Juraju Šimeku da u istom roku dostavi nalaz i mišljenje o tržišnoj vrijednosti nekretnine.

Građevinski vještak dostavio je nalaz i mišljenje 15. veljače 2022.

Rješenjem Općinskog suda u Bjelovaru od 16. veljače 2022. odmjeren je trošak za nalaz i mišljenje građevinskog vještaka.

Dopisom suda od 16. veljače 2022. ovrhovoditelju i ovršenici je dostavljen nalaz i mišljenje građevinskog vještaka.

Mjernički vještak dostavio je nalaz i mišljenje 3. ožujka 2022.

Rješenjem Općinskog suda u Bjelovaru broj: Ovr-873/2019-44 od 7. ožujka 2022. odmjeren je trošak za nalaz i mišljenje mjerničkog vještaka.

Dopisom suda od 7. ožujka 2022. ovrhovoditelju i ovršenici je dostavljen nalaz i mišljenje mjerničkog vještaka.

Ovršenica je 21. ožujka 2022. dostavila žalbu – prigovor.

Rješenjem Općinskog suda u Bjelovaru broj: Ovr-873/2019-53 od 19. srpnja 2022. odbačena je žalba ovršenice protiv rješenja istog suda broj: Ovr-873/2019-38 od 16. veljače 2022. kao nepravodobna, a protiv dopisa istog suda od 16. veljače 2022. i 7. ožujka 2022. kao nedopuštena.

Rješenjem Županijskog suda u Zadru broj: Gž Ovr-327/2022-2 od 22. rujna 2022. odbijena je žalba ovršenice kao neosnovana i potvrđeno je rješenje Općinskog suda u Bjelovaru broj: Ovr-873/2019-44 od 7. ožujka 2022.

Zaključkom Općinskog suda u Bjelovaru od 24. listopada 2022. zakazano je ročište radi utvrđivanja vrijednosti nekretnina za 2. prosinca 2022.

Na navedeni zaključak podnositelj se očitovao podneskom od 2. studenoga 2022.

Ročište radi utvrđivanja vrijednosti nekretnina održano je 2. prosinca 2022.

Zaključkom Općinskog suda u Bjelovaru broj: Ovr-873/2019-67 od 7. prosinca 2022. utvrđena je vrijednost spornih nekretnina i uvjeti prodaje.

Dopisom od 19. prosinca 2022. Financijska agencija je obavijestila sud o nemogućnosti postupanja po zahtjevu za prodaju nekretnina u ovršnom postupku.

Podnositelj je 22. prosinca 2022. podnio zahtjev za zaštitu prava na suđenje u razumnom roku.

Navedeni zahtjev podnositelja je rješenjem predsjednice Općinskog suda u Bjelovaru broj: Su-Gzp I-5/2022-4 od 4. siječnja 2023. odbačen kao nedopušten uz obrazloženje da podnositelj nije stranka u ovršnom postupku nego sudionik postupka.

Podneskom od 23. siječnja 2023. podnositelj je dostavio presudu Općinskog suda u Bjelovaru broj: P-7/22-23 od 20. siječnja 2023. kojom je predmetna ovrha proglašena nedopuštenom te je predložio odgodu ovrhe.

Rješenjem Županijskog suda u Bjelovaru broj: Su-Gžzp I-1/2023-2 od 30. siječnja 2023. prihvaćena je žalba podnositelja i ukinuto je rješenje Općinskog suda u Bjelovaru broj: Su-Gzp I-5/2022-4 od 4. siječnja 2023. te je predmet vraćen na ponovno odlučivanje.

Rješenjem predsjednice Općinskog suda u Bjelovaru broj: Su-Gzp-I-5/2022-8 od 6. veljače 2023. utvrđeno je da je zahtjev za zaštitu prava na suđenje u razumnom roku podnositelja osnovan te je određen rok od 12 mjeseci u kojem je sudac zadužen za rad u predmetu dužan dovršiti predmet broj: Ovr-873/2019.

Rješenjem Vrhovnog suda broj: Revd 468/2022-2 od 10. studenoga 2022. dopuštena je podnositelju, kao trećoj osobi, revizija protiv rješenja Županijskog suda u Zadru broj: Gž Ovr-437/2020-2 od 18. prosinca 2020.

Parnični postupak

Podnositelj je 3. siječnja 2022. Općinskom suda u Bjelovaru podnio tužbu radi proglašenja nedopuštenom ovrhe određene rješenjem Općinskog suda u Bjelovaru broj: Ovr-873/2019-2 od 19. kolovoza 2019. protiv I. tuženika EOS MATRIX d.o.o. i II. tuženice Anite Župić Đurđević koja je zaprimljena pod brojem P-7/2022.

Dopisom Općinskog suda u Bjelovaru od 24. siječnja 2022. pozvan je I. tuženik, u roku od 30 dana, podnijeti odgovor na tužbu.

I. tuženik je 24. veljače 2022. dostavio odgovor na tužbu.

Dopisom Općinskog suda u Bjelovaru od 29. ožujka 2022. pozvana je II. tuženica, u roku od 30 dana, podnijeti odgovor na tužbu.

Podneskom od 1. lipnja 2022. podnositelj se očitovao na odgovor na tužbu I. tuženika.

Ročište pred Općinskim sudom u Bjelovaru održano je 15. rujna 2022. na kojem je zaključen prethodni postupak.

Na idućem ročištu održanom 8. prosinca 2022. zaključena je glavna i javna rasprava.

Presudom Općinskog suda u Bjelovaru broj: P-7/22-23 od 20. siječnja 2023. proglašena je nedopuštenom sporna ovrha.

Protiv navedene presude I. tuženik je izjavio žalbu 6. veljače 2023.

Podneskom od 5. ožujka 2023. podnositelj se očitovao na žalbu I. tuženika.

U trenutku odlučivanja o ustavnoj tužbi postupak se po žalbi I. tuženika vodi pred Županijskim sudom u Karlovcu pod brojem: Gž-468/2023.

III. MJERODAVNO PRAVO

4. U rješenju broj: U-IIIVs-3669/2006 i dr. od 2. ožujka 2010. (»Narodne novine« broj 34/10.) Ustavni sud opisao je razvoj pravne zaštite ustavnog prava na suđenje u razumnom roku od trenutka njegovog uvođenja u hrvatski pravni sustav, stupanjem na snagu Promjene Ustava Republike Hrvatske 9. studenoga 2000. (»Narodne novine« broj 113/00.), do stupanja na snagu Zakona o izmjenama i dopunama Zakona o sudovima (»Narodne novine« broj 153/09.).

U rješenju broj: U-IIIA-322/2014 od 23. prosinca 2014. (»Narodne novine« broj 8/15.) Ustavni sud opisao je i daljnji razvoj tog mehanizma pravne zaštite sve do 14. ožujka 2013. kada je stupio na snagu Zakon o sudovima (»Narodne novine« broj 28/13.; u daljnjem tekstu: ZoSud/13). U glavi VI. tog zakona pod nazivom «Zaštita prava na suđenje u razumnom roku« propisan je novi, drugačiji model zaštite prava na suđenje u razumnom roku u odnosu na onaj koji je bio na snazi u ranijem zakonodavnom razdoblju.

ZoSud/13 do danas je izmijenjen nekoliko puta:

– Zakonom o izmjenama i dopunama Zakona o sudovima (»Narodne novine« broj 33/15.)

– Zakonom o izmjenama i dopunama Zakona o sudovima (»Narodne novine« broj 82/15.)

– Uredbom o dopuni Zakona o sudovima (»Narodne novine« broj 82/16.)

– Zakonom o izmjenama i dopunama Zakona o sudovima (»Narodne novine« broj 67/18.).

Odredbe koje se odnose na zaštitu prava na suđenje u razumnom roku (članci 63. – 70.) nisu mijenjane.

5. Pregled pravnih sredstava za zaštitu prava na suđenje u razumnom roku od 2002. do 2013. godine (stupanja na snagu ZoSud-a/13) Ustavni sud dao je u odluci broj: U-IIIA-1031/2014 od 27. travnja 2016. (»Narodne novine« broj 50/16.).

IV. DOPUŠTENOST USTAVNE TUŽBE

6. Sukladno stajalištu Ustavnog suda iz rješenja broj: U-IIIA-322/2014 od 23. prosinca 2014., jedna od pretpostavki za dopuštenost ustavne tužbe podnesene na temelju članka 63. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst; u daljnjem tekstu: Ustavni zakon) zbog povrede prava na suđenje u razumnom roku jest ta da je podnositelj prethodno koristio dopušteno pravno sredstvo protiv nerazumne duljine postupka.

6.1. U konkretnom slučaju podnositelj je koristio pravno sredstvo koje mu je bilo na raspolaganju na temelju ZoSud-a/13, odnosno 22. prosinca 2022. je podnio zahtjev za zaštitu prava na suđenje u razumnom roku.

Rješenjem predsjednice Općinskog suda u Bjelovaru broj: Su-Gzp I-5/2022-4 od 4. siječnja 2023. navedeni zahtjev podnositelja odbačen je kao nedopušten.

Rješenjem Županijskog suda u Bjelovaru broj: Su-Gžzp I-1/2023-2 od 30. siječnja 2023. prihvaćena je žalba podnositelja i ukinuto je navedeno rješenje te je predmet vraćen na ponovno odlučivanje.

Rješenjem predsjednice Općinskog suda u Bjelovaru broj: Su-Gzp-I-5/2022-8 od 6. veljače 2023. utvrđeno je da je zahtjev za zaštitu prava na suđenje u razumnom roku podnositelja osnovan te je određen rok od 12 mjeseci u kojem je sudac zadužen za rad u predmetu dužan dovršiti predmet broj: Ovr-873/2019.

7. Budući da je podnositelj koristio pravno sredstvo koje mu je bilo na raspolaganju, Ustavni sud utvrđuje da je ustavna tužba u konkretnom slučaju dopuštena te će razmotriti njezinu osnovanost.

V. OSNOVANOST USTAVNE TUŽBE

8. Ustavni sud ponavlja da se razumnost duljine postupka uvijek mora procjenjivati u svjetlu okolnosti konkretnog slučaja prema sljedećim kriterijima: složenost predmeta, ponašanje podnositelja i mjerodavnih tijela, te važnost predmeta postupka za podnositelja.

U konkretnom slučaju Ustavni sud razmatra postupanje nadležnih sudova i podnositelja od dana kada je podnositelj podnio prigovor treće osobe (8. listopada 2019.) do dana donošenja ove odluke (razmatrano razdoblje).

1) Duljina sudskog postupka

9. Ovršni postupak pred Općinskim sudom u Bjelovaru, pod brojem Ovr-873/2019, pokrenut je 16. kolovoza 2019. prijedlogom ovrhovoditelja EUS MATRIX d.o.o. za ovrhu na nekretninama ovršenice Anite Župić Đurđević upisanim u zk. ul. br. 947 k.o. Kapela, na temelju ovršne isprave, sporazuma radi osiguranja novčane tražbine zasnivanjem založnog prava od 4. studenoga 2010., a radi naplate novčane tražbine u iznosu od 326.753,50 kuna.

Općinski sud u Bjelovaru donio je rješenje o ovrsi broj: Ovr-873/2019-2 19. kolovoza 2019.

Podnositelj je 8. listopada 2019. podnio prigovor treće osobe.

Zaključkom Općinskog suda u Bjelovaru broj: Ovr-873/2019-28 od 30. prosinca 2021. podnositelj je upućen da u roku od 15 dana od dostave zaključka pokrene parnicu radi proglašenja ovrhe nedopuštenom.

Podnositelj je na temelju navedenog zaključka 3. siječnja 2022. Općinskom sudu u Bjelovaru podnio tužbu radi proglašenja ovrhe nedopuštenom.

Presudom Općinskog suda u Bjelovaru broj: P-7/22-23 od 20. siječnja 2023. proglašena je nedopuštenom sporna ovrha.

U trenutku odlučivanja o ustavnoj tužbi postupak se po žalbi I. tuženika EUS MATRIX d.o.o. protiv navedene presude vodi pred Županijskim sudom u Karlovcu pod brojem Gž-468/2023.

Ustavni sud utvrđuje da postupak u konkretnom slučaju od dana kada je podnositelj podnio prigovor treće osobe (8. listopada 2019.) do donošenja ove odluke (15. lipnja 2023.) traje ukupno tri (3) godine, osam (8) mjeseci i sedam (7) dana.

2) Složenost sudskog predmeta

10. Ustavni sud utvrđuje da se u konkretnom slučaju ne radi o složenom predmetu.

3) Postupanje nadležnih sudova

11. Valja ukazati na neaktivnost Općinskog suda u Bjelovaru koja je doprinijela duljini ovog postupka.

Naime, od dana kad je podnositelj podnio prigovor treće osobe (8. listopada 2019.) do dana kada je Općinski sud u Bjelovaru odlučio o navedenom prigovoru i uputio podnositelja u parnicu (30. prosinca 2021.) prošlo je više od dvije godine. Pri tome se napominje da je ovrhovoditelj podneskom od 20. srpnja 2020. požurio postupanje suda u povodu prigovora podnositelja.

Nadalje, od dana kada je podnositelj podnio prijedlog za dopuštenje revizije (10. veljače 2021.) do dana kada je njegov prijedlog Općinski sud u Bjelovaru uputio Vrhovnom sudu na postupanje (28. siječnja 2022.) prošlo je skoro godinu dana.

Vrhovni sud je odlučio o prijedlogu podnositelja 10. studenoga 2022., godinu i devet mjeseci nakon što ga je podnositelj podnio.

4) Ponašanje podnositelja ustavne tužbe

12. Ustavni sud utvrđuje da podnositelj u razmatranom razdoblju nije pridonio duljini trajanja postupka.

VI. OCJENA USTAVNOG SUDA

13. U konkretnom slučaju riječ je o postupku koji je traje preko tri (3) godine. Imajući u vidu ukupno trajanje postupka, doprinos sudova trajanju postupka te posebice činjenicu da postupak nije okončan, Ustavni sud ocjenjuje da je povrijeđeno pravo podnositelja da sud u razumnom roku odluči o njegovim pravima i obvezama, koje je pravo zajamčeno člankom 29. stavkom 1. Ustava.

Izreka odluke i nalog predsjedniku nadležnog suda

14. Utvrdivši da je ustavna tužba osnovana, u smislu članka 63. stavaka 1. i 2. Ustavnog zakona donesena je odluka kao u točkama I. i II. izreke.

Na temelju članka 31. stavaka 4. i 5. Ustavnog zakona određuje se da je predsjednik Županijskog suda u Karlovcu dužan dostaviti Ustavnom sudu pisanu obavijest o datumima donošenja i otpreme odluke u roku od osam (8) dana od dana njezine otpreme, a najkasnije osam (8) dana od isteka roka određenog u točki II. izreke ove odluke.

15. Sukladno članku 63. stavku 3. Ustavnog zakona donesena je odluka kao u točkama III. i IV. izreke.

Ustavni sud utvrđuje visinu naknade zbog povrede ustavnog prava na suđenje u razumnom roku uzimajući u obzir okolnosti svakog pojedinog predmeta, uz istodobno uvažavanje ukupnih gospodarskih i socijalnih prilika u Republici Hrvatskoj. U konkretnom slučaju uzeo je u obzir da postupak još nije okončan.

16. Odluka o objavi temelji se na članku 29. Ustavnog zakona (točka VI. izreke).

17. U odnosu na zatraženi trošak sastavljanja ustavne tužbe, Ustavni sud ističe da u skladu s člankom 23. Ustavnog zakona svaki sudionik snosi svoje troškove, ako Ustavni sud ne odluči drugačije.

Ustavni sud nije utvrdio razloge za drukčije postupanje s obzirom na to da u konkretnom slučaju podnositelj prigovara duljini ovršnog postupka, te se stoga prema ocjeni Ustavnog suda ne radi o složenom predmetu (točka V. izreke).

Broj: U-IIIA-857/2023

Zagreb, 15. lipnja 2023.

USTAVNI SUD REPUBLIKE HRVATSKE

Predsjednica Vijeća
 Ingrid Antičević Marinović, v. r.